AYUD พุ่งแรง 12% รับแผนเพิ่มทุน PP ดึง “Allianz Group” ผนึกธุรกิจประกัน
AYUD พุ่งแรง 12% รับบอร์ดเคาะแผนเพิ่มทุน PP ดึง "Allianz Group" ผนึกธุรกิจประกัน ล่าสุด ณ เวลา 14.48 น. อยู่ที่ระดับ43.25 บาท ปรับตัวขึ้น 4.50 บาท หรือ 11.61% สูงสุดที่ 47.75 บาท ต่ำสุดที่ 40.50 บาท ด้วยมูลค่าซื้อขาย 56.24 ล้านบาท
25 ก.ย. 2561

ผู้สื่อข่าวรายงานว่า ราคาหุ้นบริษัท ศรีอยุธยา แคปปิตอล จำกัด (มหาชน) AYUD ล่าสุด ณ เวลา 14.48 น. อยู่ที่ระดับ 43.25 บาท ปรับตัวขึ้น 4.50 บาท หรือ 11.61% สูงสุดที่ 47.75 บาท ต่ำสุดที่ 40.50 บาท ด้วยมูลค่าซื้อขาย 56.24 ล้านบาท

โดยราคาหุ้น AYUD ปรับตัวขึ้นแรงในวันนี้ภายหลังจากที่เปิดเผยข้อมูลผ่านระบบสารสนเทศแห่งตลาดหลักทรัพย์ฯ ว่า ที่ประชุมคณะกรรมการบริษัทเมื่อวานนี้มีมติรับทราบผลการหารือและเจรจาเกี่ยวกับการทำงานร่วมกันในธุรกิจประกันภัยในประเทศไทยกับกลุ่มอลิอันซ์ (Allianz Group) โดยให้บมจ.ศรีอยุธยา เจนเนอรัล ประภันกัย (SAGI) ซื้อและรับโอนกิจการทั้งหมดจาก บมจ.อลิอันซ์ ประกันภัย (AZTH) คิดเป็นมูลค่าทั้งสิ้น 748,800,000 บาท
ขณะที่บริษัทจะซื้อหุ้นสามัญใน บมจ.อลิอันซ์ อยุธยา ประกันชีวิต (AZAY) เพิ่มเติมจำนวน 34,810,000 หุ้น จาก Allianz SE และ บริษัท ซีพีอาร์เอ็น (ประเทศไทย (CPRNT) หรือคิดเป็นสัดส่วน 11.80% ของหุ้นที่จำหน่ายแล้วทั้งหมดของ AZAY ในราคารวม 3,968,599,600 บาท
ทั้งนี้ บริษัทจะเพิ่มทุนจดทะเบียนจำนวน 375,000,000 บาท เป็น 463,473,361 บาท โดยการออกหุ้นสามัญใหม่ จำนวน 88,473,361 หุ้น มูลค่าที่ตราไว้หุ้นละ 1 บาท และจัดสรรเพื่อเสนอขายแก่ Allianz และ CPRNT ในราคาเสนอขายหุ้นละ 53.32 บาท
โดยการเสนอขายหุ้นให้กับ CPRNT ในจำนวน 14,043,511 หุ้นนั้น ทาง CPRNT จะชำระด้วยเงินสด ซึ่งบริษัทจะนำเงินเพิ่มทุนในส่วนนี้ไปจองซื้อหุ้นสามัญเพิ่มทุนใน SAGI เพื่อเป็นเงินทุนใน SAGI ดำเนินการซื้อและรับโอนกิจการทั้งหมดจาก AZTH นอกจากนั้น บริษัทจะจัดสรรหุ้นสามัญเพิ่มทุนจำนวน 74,429,850 หุ้น เพื่อเสนอขายแก่ Allianz SE และ CPRNT เพื่อตอบแทนจากซื้อหุ้น AZAY
นอกจากนั้น บริษัทจะยินยอมให้ Allianz SE และ/หรือบริษัทในเครือ ซึ่งเป็นสมาชิกของกลุ่ม Allianz ซึ่ง Allianz SE อาจกำหนดให้เป็นผู้ร่วมทำคำเสนอซื้อหุ้นบางส่วนของบริษัท (Voluntary Partial Tender Offer) จำนวน 56,930,000 หุ้น หรือคิดเป็นสัดส่วน 19.37% ราคาเสนอซื้อที่หุ้นละ 53.32 61บาท โดยไม่มีวัตถุประสงค์จะเพิกถอนหุ้นของบริษัทออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย